b'\n_START_ARTICLE_\nKranjski jegli\xc4\x8d\n_START_SECTION_\nOpis\n_START_PARAGRAPH_\nKranjski jegli\xc4\x8d ima pri dnu rozeto ble\xc5\xa1\xc4\x8de\xc4\x8de \xc5\xbeivo zelenih listov, ki so gladki in goli. Rastlina zacveti v aprilu in maju, rde\xc4\x8de vijoli\xc4\x8dni cvetovi pa se razvijejo v ve\xc4\x8dcvetnem socvetju in so ob ustju posuti z belim prahom._NEWLINE_Kranjski jegli\xc4\x8d raste v vla\xc5\xbenih soteskah v skalnih razpokah, ponekod pa tudi na travnikih v 70 km dolgem in 25 km \xc5\xa1irokem pasu ju\xc5\xbeno in zahodno od Ljubljane. Najbolj pogost je v okolici Idrije, na severnem obrobju Dinarskega gorstva in ju\xc5\xbeno od Ljubljane. Njegova najbolj znana nahajali\xc5\xa1\xc4\x8da so v Trnovskem gozdu, v okolici Idrije, Trebu\xc5\xa1e in Cerkna, natan\xc4\x8dneje v Ravnah pri Cerknem, na Dolenjskem v bli\xc5\xbeini Ribnice in Sodra\xc5\xbeice, na Notranjskem pri Cerknici, v okolici Ljubljane v I\xc5\xa1kem Vintgarju, I\xc5\xa1ki, borovni\xc5\xa1kem Peklu in na Zaplani. Na Gorenjskem pa raste v dolini Sovre nad \xc5\xbdirmi._NEWLINE_Med zavarovane vrste v Sloveniji spada \xc5\xbee od leta 1922; v slovenskem Rde\xc4\x8dem seznamu ogro\xc5\xbeenih rastlinskih vrst je uvr\xc5\xa1\xc4\x8den med neogro\xc5\xbeene rastline, v seznamu ostaja zaradi mo\xc5\xbene ponovne ogro\xc5\xbeenosti.'